钦定古今图书集成/明伦汇编/闺媛典/第224卷 > 林相妻欧阳氏
## 钦定古今图书集成/明伦汇编/闺媛典/第224卷 > 林相妻欧阳氏

按《肇庆府志》：“欧阳氏，父照，母李氏，赠监察御史林相
妻也。林与欧阳皆四会名族，氏幼有至性，孝敬夙成，
下至中馈女红，尤极精巧。既归林，翁姑相贺，得贤妇。
未几，翁以国子生任故城县丞，相往省于官，归至湖
口病亡。相弟榛负骸骨归葬。氏年二十有八，誓以死
从。每恸哭，绝而复苏，哀动闾里。所生子女多殇，仅存”
一子，侯及一幼女而已。或以子女幼，劝他归，氏仰天
哭曰：“有死而已。”言者遂息。林族食指繁，时或不给，则
取具母家，务勤俭以佐𫗴粥。侯幼多疾，氏调护甚谨，
至怠于学，则苛责不贷。已而翁佐上高以书取侯往
就学，遂遣行。侯为学益力。及归，连登科第。先辈李刑
部克治为孙择配，闻氏有女训，遂娶侯妹。侯初知莆
田，再知芜湖，皆迎氏就养。氏每以“清”、“慎”、“勤”三字为训，
尤戒毋用严刑，意独恳恳。侯遵母教，不敢违。后氏以
久病思归，未及抵家而卒，春秋五十有七。先是，有司
以氏行上于朝，诏旌其门。侯寻考最，擢御史，追赠孺
人。